Prefekte ontspan - Northern News Kuilsriver Brackenfell Kraaifontein
Home News Prefekte ontspan
Na ‘n besige kwartaal in die biblioteek het Bellville-Noord se biblioteekprefekte Woensdag 27 September, weer bietjie ontspan. Na verlede kwartaal se verbeeldingsryke “vliegrit om die wereld” het hulle die slag hul lywe sjef gehou en die heel lekkerste melkskommels probeer maak met die voorsiene gegeurde melk, roomys en allerlei ander lekkergoed van sjokolade stafies tot sjokoladestroop. Die meeste prefekte het natuurlik ook gespog met ‘n selfontwerpte kokke of sjefshoed. Na heelwat beraadslaging is twee wenners, Janelle Jansen en Anel du Toit, uiteindelik uit die bykans 24 kreatiewe melkskommels aangewys. Iewers in die Groot Karoo, 1875.
’n Testament kan op sy dag nogal baie moeilikheid veroorsaak. Neem nou maar Matthys Koffeman s’n.
Oom Matthys is met twee kinders geseën, ’n eersgebore dogter en toe, ’n paar jaar later, die langverwagte seun. As oom Matthys sy sin gekry het sou die seun, Klein-Thys, reëlreg die plaas wat sy oupa uit die wildernis makgemaak het erf, maar toe hy dit testamentêr so wou vaslê het hy teenkanting gekry van sy vrou, tant Hessie. Nee, het die tante gesê, eerlik is eerlik, dogter Gesina is die oudste en het erfreg. En so, om struweling te vermy, is daar toe nooit ’n testament opgestel nie en die saak het mettertyd in die vergeetboek geraak.
Die kinders het grootgeword en almal, Klein-Thys inkluis, het aanvaar dat die plaas eendag syne sal wees. Gesina, of Koekie soos hulle haar genoem het, was ’n lieftallige jong vrou waarin die distrik se jongmans nogal sin gehad het. Menige jong boer het Saterdagaande kom opsit, maar tot haar ouers se frustrasie het sy afsydig gebly en die vryers een-een afgewys. Die dag toe sy haar dertigste verjaardag vier het hulle opgehou dink aan ’n huwelik en daarby berus dat hul enigste dogter nooit sal trou nie. Tog was sy ’n sieraad vir die familienaam, mooi, kuis en vroom. Die plaas was naby genoeg aan die dorp dat hulle elke Sondag kon inry vir die erediens en haar pragtige stem het al die ander kerkgangers s’n oorheers as sy so die hoë note vat. As dit nodig was, kon sy instaan vir die orreliste en die groot pyporrel het nooit so helder geklink as wanneer sy voor die klawerbord sit nie. Huishou kon sy ook en wat sy nie by tant Hessie geleer het nie, het sy self geprakseer — kook en bak en inmaak en tot die fynste naaldwerk — vir niks het haar hande verkeerd gestaan nie. ’n Voorslag vrou, maar sonder troulus. ’n Gebore oujongnooi, het die tantes van die gemeente kopskuddend gesê.
Toe word oom Matthys ernstig siek en hy self voel dit gaan einde se kant toe, sodat hy moes besluit oor die plaas se toekoms. Na lange beraadslaging met tant Hessie is die testament uiteindelik so opgestel dat Gesina die plaas erf mits sy binne ’n jaar met ’n Koffeman trou, vanselfsprekend nou nie ’n naaste familielid nie. Gebeur dit nie, kry Klein-Thys die plaas. So, het oom Matthys by homself gereken, sal óf die familienaam nog steeds op die plaas voortgesit word óf Koffemansdrift sal Klein-Thys toeval, soos dit hoort. Enkele weke later sterf oom Matthys en die testament word gelees. En Koekie hoor dat sy geregtig is op die erfplaas, as …
Ses maande later.